MIRROR完成《MIRROR FEEL THE PASSION CONCERT TOUR 2024》美加站的演出,日前已回港,隨即又投入電影《12怪盜》的謝票活動,有份出席謝票活動的姜濤,對於近日姜糖與神徒之間的不快事件,特別作出了回應。
MIRROR於上周完成《MIRROR FEEL THE PASSION CONCERT TOUR 2024》多倫多一站的演出後隨即返香港,稍作休息後,今日馬不停蹄繼續為電影《12怪盜》宣傳,其中姜濤夥拍柳應廷Jer、盧瀚霆Anson Lo夥拍李駿傑Jeremy,兵分兩路,到全港戲院參與謝票活動,而Fans的反應十分熱烈,28場門票在推出後即被秒殺,瞬即爆滿,而謝票現場的Fans亦十分踴躍提問,氣氛熱鬧。
姜濤︰我同Anson Lo唔知點樣做
對於近日Fans之間不快事件,姜濤謝票後作出回應:「呢一兩日不停了解整件事件嘅經過,發現網上都流傳咗唔同嘅版本,不過無論點樣都好,事件已經發生咗,我淨係希望大家可以安全快樂去支持我哋,唔好有任何爭執或者碰撞,呢個係我哋最唔想見到。我同Anson Lo都有傾過,我哋都覺得好苦惱,唔知點樣做,呢件事發生咗唔止一、兩次,但好似一直都冇辦法解決,冇諗過一件suppose開心嘅事情,會變成咁樣。因為每次見到我哋嘅支持者,不論係fans或任何人,大家不論支持我哋MIRROR或是任何一個,我哋都係咁開心,因為真係一種鼓勵,所以希望以後每次見面,都可以係愉快、平安、安心地去進行。」
MIRROR明天將繼續為《12怪盜》謝票,而十二子更會首次攜手一同出席《12怪盜團魂見面會》謝票活動,與280位幸運被抽中的觀眾進行謝票。